和劉原父從幸後苑觀稻呈講筵諸公
作者：歐陽修
朝代：宋

paragraphs: 禁籞皇居接，香畦鏤檻邊。
分渠自靈沼，種稻滿滮田。
六穀名居首，三農政所先。
擢莖蒙德茂，養實以時堅。
曉謁龍墀罷，行瞻鳳蓋翩。
粹容知喜色，嘉瑞奏豐年。
衰病慚經學，陪遊與俊賢。
安知帝力及，但樂歲功全。
拜賜秋風裏，分行黼座前。
自憐臺笠叟，來綴侍臣篇。